Mount Washington (New Hampshire)

Mount Washington er et fjell i den amerikanske delstaten New Hampshire. Fjellet når en høyde av 1 917 moh., og er det høyeste fjellet i det nordøstre USA. Mount Washington ligger i fjellkjeden Presidential Range, som består av topper oppkalt etter amerikanske presidenter. Presidential Range er videre en del av White Mountains, som i sin tur utgjør en del av Appalachene.

Mount Washington er kjent som et fjell med uberegnelig og til tider ekstremt vær. Fjellet ligger på et punkt der værsystemer fra Canada og De store sjøer møter fuktig og relativt varm luft fra Atlanterhavet. Resultatet kan være ekstreme mengder snø og nådeløs vind. I nesten 62 år holdt fjellet rekorden for høyeste vindhastighet målt på Jordas overflate, da det den 12. april 1934 ble målt kast på 371,5 km/t.

Fra vestsiden kan toppen nås med Mount Washington Cog Railway. Fra østsiden kan man kjøre med bil til toppen på Mount Washington Auto Road. Den drøyt 3 000 kilometer lange turløypa Appalachian Trail krysser også fjellet.

Referanser

Eksterne lenker 
 

Appalachene
Fjell i USA
New Hampshires geografi
Fjell over 1000 meter